**בבית הדין הצבאי לערעורים**

בפני:

**אלופה אורלי מרקמן** - הנשיאה

**תא"ל נועה זומר** - המשנה לנשיאה

**אל"ם מאיה גולדשמידט** - שופטת

בעניין:

**ב/\*\*\*\*\*\*\* רב"ט ע' ר' –** המערער (ע"י ב"כ, רס"ן (מיל') ליאור שטלצר)

**נ ג ד**

**התובע הצבאי הראשי –** המשיב (ע"י ב"כ, רס"ן אליסף מלמד)

**וגם**

**התובע הצבאי הראשי –** המערער (ע"י ב"כ, רס"ן אליסף מלמד)

**נ ג ד   
  
ב/\*\*\*\*\*\*\* רב"ט ע' ר' –** המשיב (ע"י ב"כ, רס"ן (מיל') ליאור שטלצר)

ערעורים על פסק דין של בית הדין הצבאי המחוזי במחוז שיפוטי זרוע היבשה שניתן בתיק ז"י (מחוזי) 378/10 (אל"ם ארז פורת – אב"ד; רס"ן יוסף קורן - שופט; סרן רומן סונדיק - שופט) ביום 1.11.2010. הערעורים התקבלו.

**פ ס ק - ד י ן**

1. המערער, רב"ט ע' ר', הורשע בבית הדין המחוזי, לאחר שמיעת ראיות, בעבירה שעניינה החזקת סם מסוכן שלא לצריכה עצמית, לפי סעיף 7(א) ו-(ג) רישה לפקודת הסמים המסוכנים [נוסח חדש], התשל"ג-1973 ובעבירה שעניינה סירוב להיבדק לשם גילוי שימוש בסמים מסוכנים, לפי סעיפים 127א ו-250א לחוק השיפוט הצבאי, התשט"ו-1955. על המערער הוטלו 44 ימי מאסר בפועל, החופפים את ימי מעצרו; ארבעה חודשי מאסר על-תנאי למשך שלוש שנים, לבל יעבור כל עבירה לפי סעיף 7 לפקודת הסמים המסוכנים; חודש מאסר על-תנאי למשך שנתיים לבל יעבור כל עבירה שעניינה סירוב להיבדק לשם גילוי שימוש בסמים מסוכנים והורדה לדרגת טוראי. הן התביעה והן ההגנה לא השלימו עם פסק הדין. ערעור ההגנה הופנה כנגד הרשעתו של המערער, ואילו ערעור התביעה הופנה כנגד הכרעת הדין וכנגד קולת העונש.
2. ביום 13 בספטמבר 2022, בעקבות הליך גישור, הודיעונו הצדדים כי באו לידי הסכמות ביחס לגורלם של הערעורים, וביקשו כי פסק הדין יינתן על בסיס מסמך ההבנות שהונח בפני השופט המגשר ועל בסיס ההחלטה בהליך הגישור מיום 8 בספטמבר 2022.
3. כעולה ממסמך ההבנות ומההחלטה בהליך הגישור שהוצגו לעיוננו, הצדדים הגיעו להסכמות, שלפיהן חלף הרשעתו כפי שנקבע בפסק דינו של בית הדין המחוזי, יורשע המערער בעבירה של החזקת סם לצריכה עצמית, לפי סעיף 7(א) ו-(ג) **סיפה** לפקודת הסמים המסוכנים וכן בעבירה שעניינה סירוב להיבדק לשם גילוי שימוש בסמים מסוכנים, לפי סעיפים 127א ו-250א לחוק השיפוט הצבאי. עוד עתרו הצדדים במשותף, כי עונש המאסר בפועל בן 44 ימים, אשר, כאמור, הושת בחופף לימי המעצר – **יבוטל**. הוסכם, כי יתר רכיבי הענישה, כמפורט לעיל, יוותרו על כנם.
4. בשים לב להסכמת הצדדים, שלפיה החלטת השופט המגשר תהייה בסיס לפסק הדין בערעורים, ניתן לציין כי בהחלטתו של השופט המגשר, בואר כי "כחלק מההסכמות הכוללות בין הצדדים, התחייב המערער שלא להעלות בעתיד כל טענה ביחס למעצרו או למאסרו במסגרת תיק זה, שכן בקשת הצדדים לבטל את רכיב המאסר בפועל לא טומנת בחובה אמירה כלשהי באשר להצדקת הטלתו על ידי בית הדין המחוזי, או באשר להצדקת החזקתו של המערער במעצר במסגרת תיק זה".
5. עוד הודגש בהחלטה, כי עתירת הצדדים מתבססת על ההבנה, כי בהתאם לסעיפים 18 ו-19 לחוק המידע הפלילי ותקנת השבים, התשע"ט-2019, ומשהוסכם כי עונש המאסר בפועל יבוטל, תקופת ההתיישנות והמחיקה של העבירה שבה צפוי המערער להיות מורשע בהתאם להסכמות הצדדים (עבירה מסוג עוון), היא בת עשר שנים ומניינה מיום מתן פסק הדין המחוזי. תקופה זו חלפה זה מכבר.
6. לאחר ששקלנו את נסיבות המקרה ובראשן את פרק הזמן שחלף מאז ניתן פסק הדין בערכאה קמא – שאף יש בו, לפי הנמסר, כדי להשליך על התוצאה הרישומית של הסדר הטיעון בערעור - מצאנו לאשר הסדר זה, מה עוד שהושג בעקבות הליך של גישור.
7. המערער מורשע, אפוא, בעבירה של החזקת סם לצריכה עצמית, לפי סעיף 7(א) ו-(ג) סיפה לפקודת הסמים המסוכנים, וכן בעבירה שעניינה סירוב להיבדק לשם גילוי שימוש בסמים מסוכנים, לפי סעיפים 127א ו-250א לחוק השיפוט הצבאי. עונש המאסר בפועל בן 44 ימים, שהוטל על המערער יבוטל. יתר רכיבי גזר הדין ייוותרו על כנם.

ניתן היום, ג' בתשרי התשפ"ב, 28 בספטמבר 2022, בלשכה, ויועבר לצדדים ולמערער.

**\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_**

**הנשיאה המשנה לנשיאה שופטת**

**חתימת המגיה: \_\_\_\_\_\_\_\_\_\_\_\_\_\_\_\_\_\_ העתק נאמן למקור**

**סרן כפיר לב**

**תאריך: \_\_\_\_\_\_\_\_\_\_\_\_\_\_\_\_\_\_\_\_\_\_\_ קצין בית הדין**